Som et led i indsatsen mod den seneste tids indbrud i Sæby stiller Nordjyllands Politi lørdag klokken 10-13 op med den mobile politistation på Virkelyst i Sæby.

Færre lyse timer i døgnet betyder som regel også, at antallet af indbrud stiger. Det er også tilfældet i Sæby, hvor der siden midten af oktober har været 18 indbrud. Det får nu Nordjyllands Politi til at rykke den mobile politistation til byen i håbet om at få byen borgere i tale. Den mobile politistation vil være at finde på Virkelyst lørdag fra klokken 10 til 13. Her vil både en efterforsker og en forebyggelsesbetjent være til stede. - Vi er meget bevidste om, at nogle borgere i Sæby føler sig utrygge i øjeblikket. Derfor er det vigtigt for os at få folk i tale. Vi vil lytte og rådgive omkring, hvad man selv kan gøre for at forebygge indbrud. Vores efterforsker kan blandt andet fortælle om tyvenes fremgangsmåde, og hvilke koster de går efter, siger vicepolitiinspektør John Lamp Henriksen, leder af politiets patruljeberedskab i Frederikshavn. Vicepolitiinspektøren tilføjer, at politiet også er interesseret i ved samme lejlighed at tale med folk om, hvad de hører og ser i området, for der kan være oplysninger, som kan bidrage til opklaringen af indbrudssagerne. - Siden medio oktober har der været 18 indbrud i Sæby by. I de seneste par uger har vi set, at sagerne har koncentreret sig om Virkelyst, det vil sige den sydlige del af Sæby. Og det er derfor, vi vælger at placere os der i morgen (lørdag, red.), forklarer John Lamp Henriksen. Politiet indfinder sig på byggegrunden over for Virkelyst 60 i Sæby.